**Втор јавен состанок на Агенцијата за аудио и аудиовизуелни медиумски услуги за 2022**

**Добиени ставови и мислења од присутните учесници**

**29.06.2022 година**

Вториот јавен состанок на Агенцијата за аудио и аудиовизуелни медиумски услуги се одржа во просторите на Агенцијата, Палата Панко Брашнаров, на 29 јуни 2022 година, со почеток во 12 часот.

Воведно обраќање имаше директорот на Агенцијата, д-р Зоран Трајчевски, кој ги презентираше активностите од изминатиот квартал спроведени согласно Годишната програма за работа на Агенцијата.

Заменик на претседателот на Советот на Агенцијата, Селвер Ајдини, даде вовед во втората тема на состанокот посветена на најчестите прекршувања на законските одредби од страна на радиодифузерите во последната година и пол и како тие да се отстранат. На состанокот беа споделени и согледувања и искуства на радиодифузерите од досегашната примена на медиумската регулатива и предлози за нејзина измена.

За темите на состанокот беше отворена дискусија на која присутните имаа можност да постават прашања и да дадат свои коментари.

**Дискусија за најчестите прекршувања на законските одредби од страна на радиодифузерите**

**Димитар Мицев од ТВ Канал Вис** посочи дека најголем дел од презентираните прекршувања се за членот 92 од ЗААВМУ, кој се однесува на обврските за изворно создадена програма. Додаде дека една од потребите за промена во Законот, според нивната анализа, е во делот на членот 90 од ЗААВМУ, според кој радиодифузерите што вршат дејност на регионално ниво се должни да емитуваат најмалку 12 часа дневно програма на радио и најмалку 8 часа дневно програма на телевизија, додека членот 92 став 3 од ЗААВМУ утврдува дека радиодифузерите кои што емитуваат телевизиски програмски сервис се обврзани најмалку половината од обврските утврдени ставот 1 на овој член, да ги остварат во периодот од 7:00 часот наутро до 19:00 часот навечер. Во однос на ова, постави хипотетичко прашање доколку еден регионален телевизиски сервис побара и добие дозвола за емитување програма од 8 часа, како ќе го исполни членот 92 од ЗААВМУ ако својот програмски сервис го емитува во периодот од 19:00 часот до 03:00 часот наутро. Нагласи дека има потреба да се промени целиот член, бидејќи има директна колизија во истиот Закон во два различни члена, а и најголемиот број прекршувања се токму за таа законска обврска.

**м-р Емилија Петреска-Камењарова, помошничка раководителка на Секторот за програмски работи** појасни дека во моментов нема таков сервис. Хипотетички доколку се појави ситуација да има таков сервис, тогаш ќе се бара решение.

**Несрин Махмут, виш соработник за поттикнување и зачувување на културен идентитет** се надоврза дека поголемиот број од локалните и регионалните телевизии, кога имаат добиено дозвола имаат пријавено 24 часовно емитување на програма и врз основа на тоа Агенцијата прави мониторинг за членот 92 од ЗААВМУ.

**д-р Зоран Трајчевски, директор на Агенцијата** посочи дека причините за прекршувањата не се заради недореченост на членот од Законот, туку заради неисполнување на обврските. Треба да се даде одговор на прашањето: кои се причините за прекршувањата, дали немањето финансиски средства или кадровски потенцијал, и да се дадат предлози како тоа да се надмине. Има и други членови од Законот кои доколку не се исполнети, радиодифузерот треба да биде казнет, а казнени одредби за тие членови во Законот не се предвидени. Агенцијата може да го констатира прекршувањето, а не може да го спроведе. Кога ќе има измени на Законот, Агенцијата тоа ќе го посочи. Во моментов, недоследноста во членовите 90 и 92 од ЗААВМУ не се причина за изрекување на мерките, радиодифузерите најдобро ги знаат причините и треба да посочат во која насока да се менува Законот.

**м-р Емилија Петреска-Камењарова, помошничка раководителка на Секторот за програмски работи** додаде декаказнена мерка постои за членот 91 став 1 од ЗААВМУ каде што е утврдена обврската за емитување изворно создадена програма како македонски дела, а ставот 3 кој предвидува дека половина од таа квота треба да се исполни во тој дневен период, е тој за кој што нема казнена одредба.

**Меваип Абдиу од ТВ Коха** се надоврза дека за жал последните години радиодифузерите имаат се помалку вработени и немаат правници кои ги разбираат законите, што е причина да се случуваат прекршувања. Напомена дека треба повеќе да има комуникација помеѓу Стручната служба на Агенцијата и локалните и регионалните радиодифузери, за да не доаѓа до прекршувања, бидејќи казните се многу високи. Ја поздрави посетата на Заменикот на претседателот на Советот на Агенцијата, Селвер Ајдини, и Стручната служба на АВМУ во Тетово, каде што се одржа заедничка средба со сите локални и регионални телевизии во регионот, која се надева дека ќе придонесе за намалување на прекршувањата кај радиодифузерите.

Дискусијата за досегашната примена на медиумската регулатива и предлозите за нејзина измена ја отвори **д-р Зоран Трајчевски, директор на Агенцијата** којдаде своемислење, по изнесените предлози. Во однос на намалување на казните, Агенцијата повеќе пати до сега потенцирала дека казните не се пропорционално распределени кон радиодифузерите, но тоа прашање досега не е многу сериозно земано од страна на законодавната власт. Во однос на делот за оформување на Фондот за медиуми, посочи дека Агенцијата го разгледа барањето што го достави Здружението Медиум објектив и стои на ставот да се формира тој Фонд, но со строго утврдени правила и критериуми, досега официјална расправа по таа тема не е почната. На барањето на Здружението е официјално одговорено и тој одговор пред еден месец е препратен и до Владата. За ова прашање подолго време се дискутира, но реално нема официјален напредок.

Во однос на надлежноста на Агенцијата да врши мерење на гледаноста и на слушаноста на радиодифузерите, посочи дека и Агенцијата не е среќна што таа обврска е предвидена во Законот. Мерењето на гледаноста и слушаноста не го прави Агенцијата за тие податоци да ги користат радиодифузерите за маркетиншки цели. АВМУ бидејќи има обврска по Закон да ги реализира мерењата на гледаност и слушаност, ангажира агенција која што врши мерење по пат на анкета по точно утврдена Методологија. Тие податоци се повеќе за информирање на јавноста. Мерењата кои се користат за маркетиншки цели ги прават професионални агенции и трошоците за тоа паѓаат на оние радиодифузери кои што сакат да бидат мерени. Кој сака да користи услуги од професионални агенции треба да плати средства кои се многу големи.

Посочи дека на средба со претставниците од ОБСЕ/ОДИХР, Агенцијата го кажала својот став дека не треба да има платено политичко рекламирање со пари од буџет, бидејќи таква пракса и да не постои во други земји. Тие средства можат да бидат распределени за Фонд за медиуми, затоа што за време на избори нема правична распределба, бидејќи одредени политички партии заради свои политички определби не сакаат да се рекламираат на одредени медиуми. Од друга страна на овој начин се создава клиентелистички однос помеѓу политичките партии и оние медиуми каде што се емитуваат реклами многу повеќе од тоа што е реално потребно.

Објасни дека од чисто популистички причини, во 2017 година актуелната политичка гарнитура во земјава ја укина радиодифузната такса и си наметна обврска да одвојува еден 1% од буџетот, којшто реално нема пари да го исполни. Во Франција тоа сега го прави актуелниот претседател и има сериозни штрајкови, дури јавниот радиодифузен сервис ја исклучува програмата бидејќи не се согласуваат со укинувањето на радиодифузната такса, затоа што тоа ќе продуцира други големи проблеми во сферата на демократијата. Кога би се наплаќала радиодифузната такса или кога Владата би можела да ја спроведе обврска од 1%, средствата коишто би ги добивала АВМУ се повеќе од доволни за да се формира тој Фонд за медиуми. Ова е сериозно прашање за кое треба да се разговара, бидејќи тешко дека актуелната владејачка структура ќе се согласи на враќање на радиодифузната такса.

**Димитар Мицев од ТВ Канал Вис** додаде дека можеби некоја иницијатива од страна на регулаторот, запромена на големброј на членови од ЗААВМУ би допринело да се отвори дискусија за секој член одделно и преку вклучување на целата медиумска јавност да се дојде до прочистување на Законот и да се види дали враќањето на радиодифузната такса би придонело за подобрување на состојбата на сите медиуми.

**Виктор Гаврилов од Радио Канал 77** се надоврза дека треба да се промени Законот затоа што е стар, а технологијата е многу напредната и можностите кои им се нудат на медиумите преку технолошкиот развој се многу големи. Состојбите во медиумите не се подобруваат, туку е сè полошо и полошо и смета дека најголемиот проблем во медиумската индустрија потекнува од радиодифузерите, односно од тоа што има премногу голем број медиуми, многу од нив не работат професионално. Има радио станици кои емитуваат музика од YouTube, кои кога ќе ја симнат музиката не се ни трудат да ги исечат аплаузите од концертите и таква ја емитуваат во етерот. Стандардите се спуштаат на многу ниско ниво, но има мал број од медиумите кои сакаат нешто да направат за да се подобри состојбата и со вработувања, и да не бидат српските и хрватските радио станици послушани од домашните, тоа е срамота за државата. Сите медиуми сакаат повеќе кадар, камермани, новинари, техничари, водители, ама и тие да бидат мотивирани со повисоки плати кои не можат да им се исплаќаат поради тоа што рекламниот колач е многу мал. Смета дека Агенцијата може да помогне со промена на Правилникот за минимални технички, просторни, финансиски и кадровски услови за добивање дозвола за радио и телевизиско емитување, во делот на кадровските и финансиски услови. Има слабости во системот кои им овозможуваат на медиумите фиктивно да прават многу договори на дело. Тоа се слабостите на системот, коишто дозволуваат ваквите медиуми да опстојат. Од друга страна треба да се зајакнат некои технички капацитети, затоа што има радио станици или телевизии кои што работат од подрум, од пилана, и затоа треба да се работи на промена на Правилникот.

**Благој Христов од Македонски Телеком** изрази благодарност до Агенцијата што најде можност да им даде простор на локалните и регионалните телевизии да презентираат дел од размислувањата и проблемите кои ги имаат. Се согласи дека требаат сериозни системски измени за да се следи технолошкиот развој, додаде дека парите од реклами не се во медиумите што се регулирани од страна на регулаторот и со Законот, туку се по портали и инфлуенсери, само не во оние легални медиуми кои што вработуваат и плаќаат даноци спрема државата и посочи дека и операторите се соочуваат со истиот проблем. Дилемата за тоа како функционираат локалните и регионалните медиуми постои со години и сите се свесни дека приходите кај овие медиуми се многу ниски. Важно е да се увиди каде завршуваат парите од рекламирање, дали по разни интернет портали, интернет телевизии, социјални мрежи итн., па и еден легален провајдер од стилот на Нетфликс доаѓа во земјава и не плаќа данок. Треба да се постават правила преку сериозна дискусија која ќе го вклучи и регулаторот и лица кои имаат искуство од регулација на пазарот и да се видат реалните потреби на пазарот. Посочи дека како оператори се придружуваат кон поддршката на локалните и регионалните станици и тука се колку толку како оператори на неограничен ресурс, да обезбедат пристап до сите крајни корисници и се трудат во понудата да ги имаат сите локални и регионални телевизии согласно Законот.

**д-р Зоран Трајчевски** посочи дека Агенцијатауште пред да се донесе директивата во декември 2018 година, го информираше Министерството за информатичко општество за промените што се воведуваат и за тоа беше објавено соопштение за јавност. Кога беше избран министерот во 2020 година на 31 август, после неколку дена беше информиран дека рокот истекува во октомври 2020 година, но ништо не беше направено. Новиот сегашен министер само по две недели од назначувањето исто беше информиран, но досега нема иницијатива од нивна страна. Што се однесува на она што го спомна сопственикот на радиото Канал 77 во врска со Правилникот за минимални технички, просторни, финансиски и кадровски услови за добивање дозвола за радио и телевизиско емитување, во делот на кадровските и финансиски услови, посочи дека пред да се сменат минималните технички и кадровски услови, Агенцијата планираше да отвори јавна расправа по тоа прашање, но истиот ден кога радио Канал 77 поднесе барање до АВМУ поднесе и до Уставен суд. Оттаму, за да не се дојде во состојба да се донесе некој став или одлука, а Уставен суд да одлучи спротивно на тоа, ставот на Советот на Агенцијата е да се чека одлуката од судот. Ако Уставниот суд каже дека не може да има вработени на договор на дело или преку авторска агенција, тоа ќе се одрази многу на локалните и регионалните медиуми, бидејќи тие и во такви услови реално едвај ги исполнуваат законските услови.

**Меваип Абдиу од ТВ Коха** додаде декарадиодифузерите треба да размислуваат еснафски и да не се оди кон затварање на медиумите, туку да постои медиумски плурализам. Секогаш била голема бројката на медиуми, од 200 медиуми сега се повеќе од стотина. Економијата оди напред, се подобруваат условите секаде и треба да се размислува како да биде подобро за сите.

**Виктор Гаврилов од Радио Канал 77** се надоврза дека не смета дека треба да се затвораат медиуми, туку да се смени процесот, да имаме регионално информирање, бидејќи има региони каде што изгубија по статистика 40% од населението. Треба да се работи на здружување на медиумите. Зошто да има радио во Берово, Кочани, Виница и Штип, и сите тие треба да зрачат во толку мала територија каде што економски реално е неисплатливо. Наместо да има четири региони, може да има еден.

**Димитар Мицев од ТВ Канал Вис** се заблагодари на Благој Христов од Македонски Телеком, дека секогаш бил на страната на локалните и регионални медиуми. Во врска со забраната за рекламирање утврдена во членот 102 од ЗААВМУ, посочи дека тоа е еден од најголемите проблеми бидејќи создаде големи тектонски пореметувања во планирањето на средствата на радиодифузерите за наредните години. Медиумите се соочија со пандемија којашто дополнително ги уништи, но и во истиот тој период им даде големо значење и важност, бидејќи луѓето седеа дома и медиумите беа единствениот извор на информации.

**Зоран Фидановски, член на Советот на АВМУ** се надоврзадека последните пет години, над 40 радиодифузери ставија клуч на врата, што е жално. Неговото мислење е дека медиумите како бројка не помагаат само за збогатување на медиумскиот плурализам, туку се многу важен сегмент за подигнување на демократските процеси на општеството. Не се согласува во однос на тоа дека парите кои се трошат за рекламирање одат кај онлајн медиумите, порталите и сл. Посочи дека беше дел од групата на Здружението на новинари кога се воделе преговори со тогашната и сегашната власт, дека треба практично за 30% да се намалат годишните надоместоци. Тие пари да се искористат за вработените, да се стимулираат да работат уште повеќе и уште подобро и квалитетно. Согласно Законот 1% треба да се одвои од буџетот, односно 44 милиони денари според сегашниот буџет треба да распредели на МРТ, МРД и АВМУ. Во АВМУ според пресметките, добива три пати помалку пари од тоа што е предвидено. Да ги добива АВМУ сите пари тогаш може да се збори и за намалување на надоместок итн.

**Столе Наумов од Радиото Канал 77** додаде декасите цени се покачени во сферата не медиумите, цените на струја и сл. само цените на рекламите во изминатите 20-30 години не се зголемени, напротив се намалени. Пред 15-20 години, на поранешната А1 телевизија во ексклузивните вести рекламниот блок чинеше од 20 до 40 евра за секунда, сега е дојдено време заради политички или други причини, рекламите на телевизиите да бидат 2 евра за секунда. За ниската цена на рекламите мора де се бараат механизми како таа цена да се зголеми. Во врска со Фондот за медиуми, сите имаат различни ставови како да се делат парите, но најважно е медиумите да имаат обврска за тие пари, да знаат што треба да прават, каков обем на програма и како вид на програма да имаат.

**м-р Арбен Саити, раководител на Секторот за информатичка поддршка и општи работи** се надоврза наразмислувањето на Виктор Гаврилов од Радио Канал 77, во врска со идејата за здружување на неколку локални радија кои би формирале регионално радио и додаде дека за жал тоа засега е неизводливо бидејќи истите користат аналогна технологија односно ФМ фреквенции. Агенцијата има донесено Правилник за подрачјата на емитување на телевизиски и радио програмски сервиси, во кој што радио емитувањето на локално ниво во земјава е дефинирано во рамки на општините. Доколку има потреба, секој Правилник може да се менува, тоа може да го иницираат медиумите или Агенцијата, или ќе дојде до промена со тек на време поради технолошкиот напредок во иднина.

**Листа на присутни на јавниот состанок**

|  |  |  |
| --- | --- | --- |
| **Листа на присутни на втор јавен состанок за 2022 година** | | |
| **Бр.** | **Име и презиме** | **Институција** |
| 1 | д-р Зоран Трајчевски | **Агенција за аудио и аудиовизуелни медиумски услуги** |
| 2 | Селвер Ајдини |
| 3 | Зоран Фидановски |
| 4 | м-р Драгица Љубевска |
| 5 | м-р Арбен Саити |
| 6 | м-р Емилија П. Камењарова |
| 7 | д-р Андриана Скерлев Чакар |
| 8 | д-р Ивана Стојановска |
| 9 | Весна Симоновска |
| 10 | Горан Радунoвиќ |
| 11 | м-р Ивона Муфишева |
| 12 | м-р Арѓенд Џелили |
| 13 | Цветанка Митревска |
| 14 | Катерина Доневска |
| 15 | м-р Владимир Ѓорѓиевски |
| 16 | Андриана Д. Петрушевска |
| 17 | Милена Јаневска |
| 18 | м-р Сашо Богдановски |
| 19 | м-р Билјана П. Парлева |
| 20 | Виктор Шиков |
| 21 | Несрин Махмут |
| 22Ар | Димитар Тануров |
| 23 | Горјан Шеќеринов |
| 22 | Сања Филиповска |
| 23 | Сергеј Тодороски |
| 24 | Благој Христов | **Македонски Телеком** |
| 25 | Вера Самарџиева | **Македонски Телеком** |
| 26 | Димитар Мицев | **ТВ Канал Вис** |
| 27 | Харис Сулејман | **МИА** |
| 28 | Виктор Гаврилов | **РА Канал 77** |
| 29 | Столе Наумов | **РА Канал 77** |
| 30 | Меваип Абдиу | **ТВ Коха** |
| 31 | Кирил Узунов | **ТВ МТВ** |